ಚಿಕ್ಕಮಗಳೂರಿನ ಸ್ವರ್ಣಾಂಜಲಿ ಆಭರಣದ ಅಂಗಡಿ ಮಾಲೀಕರ ಮನೆಗೆ ಕನ್ನ ಎರಡೂವರೆ ಕೋಟಿ ಮೌಲ್ಯದ ಚಿನ್ನಾಭರಣ ಕಳವು ಚಿಕ್ಕಮಗಳೂರು ನ.6: ಹಾಸನದಲ್ಲಿ ಮಗಳ ಮದುವೆ ಮುಗಿಸಿ ಬರುವಷ್ಟರಲ್ಲಿ ಮನೆಯಲ್ಲಿದ್ದ ಸುಮಾರು 3 ಕೆ.ಜಿಗೂ ಅಧಿಕ ಚಿನ್ನ ಹಾಗೂ 30 ಕೆ.ಜಿಗೂ ಅಧಿಕ ಬೆಳ್ಳಿ ಕಳ್ಳತನವಾಗಿರುವ ಘಟನೆ ನಗರದಲ್ಲಿ ನಡೆದಿದೆ. ನಗರದ ಎಂ.ಜಿ.ರಸ್ತಯಲ್ಲಿ ಸ್ವರ್ಣಾಂಜಲಿ ಆಭರಣದ ಅಂಗಡಿ ನಡೆಸುತ್ತಿದ್ದ ಸುರೇಶ್ ಮನೆಯಲ್ಲಿ ಕಳ್ಳತನವಾಗಿದೆ. ಕೊರೋನಾ ಲಾಕ್ಡೌನ್ ಹಿನ್ನೆಲೆ ವ್ಯಾಪಾರದಲ್ಲಿ ನಷ್ಟವಾಗಿ ಅಂಗಡಿಯಲ್ಲಿದ್ದ ಚಿನ್ನವನ್ನ ಮನೆಗೆ ತಂದು ಇಟ್ಟಿದ್ದರು. ಕಳೆದವಾರ ಹಾಸನದಲ್ಲಿ ಮಗಳ ಮದುವೆಗಾಗಿ ಹೋಗಿ ಬರುವಷ್ಟರಲ್ಲಿ ಮನೆಯಲ್ಲಿದ್ದ ಚಿನ್ನಬೆಳ್ಳಿಯ ಕಳ್ಳತನವಾಗಿದೆ. ಮನೆಯ ಮುಂಭಾಗದಿಂದ ಬಂದರೆ ಸಿಸಿಟಿವಿಯಲ್ಲಿ ಗೊತ್ತಾಗುತ್ತೆಂದು ಮನೆಯ ಹಿಂಭಾಗದ ರಾಜಕಾಲುವೆಯಲ್ಲಿ ಬಂದು ಮನೆಯಿಂದ ಮನೆಗೆ ಹತ್ತಿ ಬಾಲ್ಕನಿ ಮೂಲಕ ಮನೆಯ ಮೇಲಿನ ಬಾಗಿಲು ಮುರಿದು ಮನೆ ಪ್ರವೇಶಿಸಿದ್ದಾರೆ. ಬಂದವರು ಲಾಕರ್ನಲ್ಲಿದ್ದ ಚಿನ್ನಬೆಳ್ಳಿಯನ್ನ ದೋಚಿದ್ದಾರೆ. ಅಂಗಡಿಯಲ್ಲಿದ್ದ ಚಿನ್ನವನ್ನ ತಂದು ಮನೆಯಲ್ಲಿ ಲಾಕರ್ನಲ್ಲಿಟ್ಟಿದ್ದ ಸುರೇಶ್, ಲಾಕರ್ ಕೀಯನ್ನ ಮನೆಯಲ್ಲೇ ಡ್ರಾದಲ್ಲಿ ಇಟ್ಟಿದ್ದಾರೆ. ಇದರಿಂದ ಕಳ್ಳರಿಗೆ ಲಾಕರ್ ಒಡೆಯುವ ಪ್ರಮಯವೇ ಬಂದಿಲ್ಲ. ಡ್ರಾದಿಂದ ಕೀ ತೆಗೆದು ಲಾಕರ್ನಲ್ಲಿದ್ದ ಚಿನ್ನಬೆಳ್ಳಿಯನ್ನ ದೋಚಿದ್ದಾರೆ. ಚಿನ್ನಬೆಳ್ಳಿ ದೋಚಿದ ಕಳ್ಳರು ಮತ್ತೆ ಬಂದ ದಾರಿ ರಾಜಕಾಲುವೆಯಲ್ಲೇ ಹಿಂದಿರುಗಿದ್ದಾರೆ. ಹಾಗಾಗಿ, ಯಾವ ಸಿಸಿಟಿವಿಯಲ್ಲೂ ಕೂಡ ಅವರ ಚಲನವಲನದ ಗುರುತು ಸಿಕ್ಕಿಲ್ಲ. ಕಳ್ಳರು ದೋಚಿರುವ ಚಿನ್ನಬೆಳ್ಳಿ ಸುಮಾರು ಎರಡೂವರೆ ಕೋಟಿ ಮೌಲ್ಯದ್ದು ಎಂದು ಅಂದಾಜಿಸಲಾಗಿದೆ. ಸುಮಾರು ಎರಡೂವರೆಮೂರು ಕೆಜಿಯಷ್ಟು ಚಿನ್ನ ಕಳ್ಳತನವಾಗಿದೆ. ಅಂದಾಜು 30 ಕೆ.ಜಿಗೂ ಅಧಿಕ ಬೆಳ್ಳಿಯನ್ನ ಕಳ್ಳತನ ಮಾಡಿದ್ದಾರೆ. ಇವೆರಡ ಮೌಲ್ಯ ಅಂದಾಜು ಎರಡೂವರೆ ಕೋಟಿಗೂ ಅಧಿಕ. ಮನೆ ಮಾಲೀಕ ಸುರೇಶ್ ಅಜ್ಜನ ಕಾಲದಿಂದಲೂ ಬಂಗಾರದ ವ್ಯಾಪಾರಿಗಳಾಗಿದ್ದಾರೆ. ಹಾಗಾಗಿ, ಅಂಗಡಿಯಲ್ಲಿದ್ದ ಕೋಟ್ಯಾಂತರ ರೂಪಾಯಿ ಮೌಲ್ಯದ ಚಿನ್ನಾಭರಣಗಳನ್ನ ಮನೆಯಲ್ಲೇ ತಂದು ಇಟ್ಟುಕೊಂಡಿದ್ದರು. ಸ್ವರ್ಣಾಂಜಲಿ ಜ್ಯುವೆಲರಿ ಶಾಪ್ ಬಾಗಿಲು ಹಾಕಿದ ಮೇಲೆ ಆ ಜಾಗದಲ್ಲಿಗ ಎಲೆಕ್ಟ್ರಾನಿಕ್ಸ್ ಅಂಗಡಿಯ ಮಳಿಗೆ ಇದೆ. ಒಂದೂವರೆ ತಿಂಗಳ ಹಿಂದಷ್ಟೆ ಹೊಸ ಮನೆಗೆ ಸುರೇಶ್ ಕುಟುಂಬ ಬಂದಿದ್ದರು.ಹಾಸನದಲ್ಲಿ ಮಗಳ ಮದುವೆ ಮುಗಿಸಿ ನಿರಮ್ಮಳರಾಗಿ ಬಂದಿದ್ದ ಕುಟುಂಬ ಕಳ್ಳತನದ ಘಟನೆ ಬರಡಿಸಿಲು ಬಡಿದಂತೆ ಆಗಿದೆ. ಈ ಘಟನೆ ಕೇವಲ ಸುರೇಶ್ ಕುಟುಂಬಕಷ್ಟೆ ಅಲ್ಲದೆ ಈ ಪ್ರಕರಣದಿಂದ ಇಡೀ ಚಿಕ್ಕಮಗಳೂರು ಜಿಲ್ಲೆಗೆ ಶಾಕ್ ಆಗಿದೆ.ಮತ್ತೊಂದು ಮನೆ ಕಳ್ಳತನ: ಈ ಪ್ರಕರಣದ ಜೊತೆ ಬುಧವಾರ ರಾತ್ರಿ ನಗರದ ಕಲ್ಯಾಣ ನಗರದಲ್ಲಿ ಮತ್ತೊಂದು ಮನೆ ಕಳ್ಳತನವಾಗಿದೆ. ಅಬಕಾರಿ ಇಲಾಖೆಯಲ್ಲಿ ಕೆಲಸ ಮಾಡುತ್ತಿದ್ದಾರುವ ವಿಜಯ ಎಂಬುವರ ಮನೆ ಕೂಡ ಕಳ್ಳತನವಾಗಿದೆ. ಅವರ ಮನೆಯಲ್ಲೂ ಕೂಡ ಸುಮಾರು ಎರಡು ಲಕ್ಷ ಮೌಲ್ಯದ ಚಿನ್ನಾಭರಣವನ್ನ ದೋಚಿದ್ದಾರೆ. ಹತ್ತೇ ದಿನದಲ್ಲಿ ಜಿಲ್ಲಾ ಕೇಂದ್ರದಲ್ಲಿ ನಡೆದ ಈ ಎರಡು ಕಳ್ಳತನ ಇಡೀ ನಗರದ ಜನರನ್ನ ಭಯ ವಾತಾವರಣಕ್ಕೆ ದೂಡಿದೆ. ಜಿಲ್ಲೆಯ ಜನ ಕೂಡ ಪೊಲೀಸರ ಕಳ್ಳತನ ಪ್ರಕರಣಗಳಿಗೆ ಕಡಿವಾಣ ಹಾಕಿ ನಗರದ ಜನ ನೆಮ್ಮದಿಯಿಂದ ಇರಲು ಅನುವು ಮಾಡಿಕೊಡಬೇಕೆಂದು ಪೊಲೀಸ್ ಇಲಾಖೆಗೆ ಆಗ್ರಹಿಸಿದ್ದಾರೆ.